ET Euroopa Liidu Teataja C 279/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

(2007/C 279/08)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) NR 510/2006

Muutmistaotlus vastavalt artiklile 9 ja artikli 17 lõikele 2

„EPOISSES”

EÜ NR: FR/PDO/117/0118/07.09.2004

KGT KPN

1. Spetsifikaadi osa, mida muudatus mõjutab

Toote nimetus Toote kirjeldus Geograafiline piirkond Päritolutõend Tootmismeetod Seos Märgistus Riiklikud nõuded Muu [täpsustada]

2. Muudatus(t)e liik

Koonddokumendi või kokkuvõtte muutmine Registreeritud KPN-i või KGT muutmine, mille kohta pole avaldatud ei koonddokumenti ega kokkuvõtet Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) Spetsifikaadi ajutine muutmine, mis tuleneb ametiasutuste kohustuslike sanitaar- või fütosanitaarmeetmete kehtestamisest (määruse (EÜ) nr 510/2006 artikli 9 lõige 4)

3. Muudatused

Taotletud muudatuste üldeesmärk on hõlmata kõik vajalikud üksikasjad, et karmistada piimatootmise- ja toote valmistamise tingimusi.

Kõnealused muudatused võimaldavad tugevdada toote ja tema piirkonna seost, paremini säilitada tooteomadusi ning vältida kõrvalekaldeid.

Tootmismeetod

Lisatakse järgmine lõik: „„Epoisses” juustu tootmiseks kasutatakse ainult Brune, Montbéliarde või Simmental Française tõugu lehmade piima. Põllumajandusettevõtted peavad kõnealuse nõude täitma 31. detsembriks 2009.”

Selgitus: Kohalike lehmatõugude eelistamisega tugevdatakse „Epoisses” juustu ja selle tootmispiirkonna seost. Kõnealuse meetmega kaasnevad teatavate põllumajandusettevõtete jaoks olulised muutused. Seepärast taotletakse nõuete täitmiseks üleminekuaega.

Lisatakse järgmised lõigud:

„Karja söödaratsioon sisaldab aastas keskmiselt vähemalt 85 % (kuivaine massist) sööta, mis on pärit geograafilisest tootmispiirkonnast.”

„Eespool nimetatud geograafilisest tootmispiirkonnast pärit sööda osakaal ei tohi olla väiksem kui 80 % (kuivaine massist) päevaratsioonist.”

„Põhisööt, väljaarvatud põllumajanduslikud kaassaadused, on pärit eespool nimetatud geograafilisest tootmispiirkonnast.”

„Söödalisandite osakaal on väiksem kui 30 % (kuivaine massist) koguratsioonist.”

„Karjatamisperioodil kuni vähemalt 15. juunini koosneb lüpsilehmade sööt peamiselt karjamaade rohust või rohesöödast, mille osakaal on vähemalt 50 % põhiratsioonist, kusjuures karjamaa minimaalne pindala on 20 aari piima andva lüpsilehma kohta või 15 aari piima andva lüpsilehma kohta rohesööta kasutavate põllumajandusettevõtete puhul. Väljaspool kõnealust perioodi moodustab kuivatatud sööt, mille kuivainesisaldus on vähemalt 85 %, ja heinapallidesse pakitud hein vähemalt 30 % põhiratsioonist.”

„Põhiratsioonis on keelatud sööt, mis võib kahjustada piima või juustu lõhna ja maitset ning piima kalgendumisomadusi või mis võib olla bakterioloogiliselt saastunud.”

Selgitus: Lüpsilehmade söötmine on määratletud, et samuti tugevdada juustu ja selle tootmispiirkonna seost. Üks põhielement on peamiselt geograafilisest tootmispiirkonnast pärit sööda kasutamine.

Lisatakse järgmised lõigud:

„Piima kontsentreerimine vee osalise eemaldamise teel on enne kalgendamist keelatud.”

„Lisaks toorpiimasaadustele lubatakse piima koostises ja juustu valmistamisel koostis- ja abiainetena või lisanditena kasutada laapi, bakterite puhaskultuure, pärme, hallitusseeni ja soola.”

„Piima kalgendamisel kasutatakse üksnes laapi.”

„Keelatud on säilitada toorpiimasaadusi, valmistamisel olevaid tooteid, kalgendit ja värsket juustu külmutamise teel.”

„Keelatud on säilitada värsket ja laagerduvat juustu gaaspakendis”.

Selgitus: Juustutöötlemisviiside ja lisandite kasutamise suhtes kohaldatakse üldeeskirju. Samas on täheldatud, et uued tehnoloogiad, millest mõned on seotud töötlemisviiside ja lisanditega, nagu mikrofiltreerimine ja piima või laagerdusensüümide osaline kontsentreerimine, võivad mõjutada päritolunimetusega juustude omadusi. Teatavad ensümaatilised lisandid ei ole sobivad, kui soovitakse säilitada päritolunimetusega toodete omadusi.

Seepärast on vaja igas päritolunimetuse spetsifikaadis täpsustada tootmismeetod, praegu piima koostises kasutatavad lisandid ning juustu valmistamisel kasutatavad töötlemisviis ja lisandid, et tulevikus kasutatavate meetoditega ei kahjustataks päritolunimetusega juustude omadusi.

Seos geograafilise piirkonnaga

Lisatakse järgmine lõik: „Brune, Montbéliarde et Simmental Française tõud vastavad piimatootmise traditsioonilisele, piirkondlikule ja ajaloolisele omapärale ning on kohandatud vastavalt keskkonnale.”

Selgitus: Kõnealuse sättega tugevdatakse seost piirkonnaga ja soodustatakse kohalike lehmatõugude kasvatamist.

KOKKUVÕTE

NÕUKOGU MÄÄRUS (EÜ) NR 510/2006

„EPOISSES”

EÜ NR: FR/PDO/117/0118/07.09.2004

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Institut National de l'Origine et de la Qualité (INAO) Aadress: 51, rue d'Anjou F-75008 Paris Tel: (33) 01 53 89 80 00 Faks: (33) 01 53 89 80 60 E-post: info@inao.gouv.fr

2. Taotlejate rühm:

Nimi: Syndicat de Défense de l'Époisses Aadress: Mairie d'Époisses F-21460 Époisses Tel: (33) 03 80 96 34 61 Faks: (33) 03 80 96 34 61 E-post: contact@fromages-epoisses.com Koosseis: tootjad/töötlejad ( X ) muud ( )

3. Toote liik:

Klass 1.3 — Juustud

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Epoisses”

4.2. Kirjeldus: Täislehmapiimast pehme juust, millel on oranžikas-beežist telliskivipunase värvusega, pestud ja sile või kergelt kurruline ja läikiv koorik ning mida valmistatakse kahes mõõdus silindrikujulise kujuga: läbimõõduga 95–115 mm ja kaaluga 250–250 grammi või läbimõõduga 165–190 mm ja kaaluga 700–1 100 grammi, rasvasisaldusega vähemalt 50 % kuivekstraktist ja vähemalt 40 % kuivainest. Juust on helebeež, kergelt kreemjas, pehme ja kergelt soolane. Selle südamik on osaliselt proteolüseerunud vastavalt juustu valmimisastmele.

4.3. Geograafiline piirkond: Burgundia piirkonna Côte d'Or, Yonne ja Haute-Marne departemangude osa.

Côte d'Or'i departemang:

— järgmised kantonid: Arnay-le-Duc, Bligny-sur-Ouche, Liernais, Pouilly-en-Auxois (täielikult);

— järgmised kantonid: Dijon (5. kanton), Gevrey-Chambertin, Grancey-le-Château, Is-sur-Tille, Saint-Seine-l'Abbaye, Selongey, Sombernon (täielikult);

— järgmised kantonid: Aignay-le-Duc, Baigneux-les-Juifs, Châtillon-sur-Seine, Laignes, Montbard, Précy-sous-Thil, Recey-sur-Ource, Saulieu, Semur-en-Auxois, Venarey-les-Laumes, Vitteaux (täielikult).

Haut-Marne'i departemang:

— järgmised kantonid: Auberive ja Prauthoy (täielikult).

Yonne'i departemang:

— järgmised kantonid: Avallon, Guillon, L'Isle-sur-Serein (täielikult).

4.4. Päritolutõend: Kõik ettevõtjad täidavad riikliku päritolunimetuste instituudi INAO talituste registreeritud sobivusdeklaratsiooni, mille abil on instituudi talitustel võimalik kõik asjaomased ettevõtjad kindlaks teha. Ettevõtjad peavad INAO jaoks pidama registrit ning säilitama kõik piima ja juustude päritolu, kvaliteedi ja tootmistingimuste kontrollimiseks vajalikud dokumendid.

Päritolunimetusega toote omaduste kontrollimisel teostatav analüütiline ja organoleptiline test tagab toodete vastavuse päritolunimetuse kvaliteedile ja tunnustele.

4.5. Tootmismeetod: Piima toodetakse ning juustu töödeldakse ja laagerdatakse punktis 4.3 määratletud geograafilises piirkonnas.

„Epoisses” juustu tootmiseks kasutatakse ainult Brune, Montbéliarde või Simmental Française tõugu lehmade piima. Põllumajandusettevõtted peavad kõnealuse nõude täitma 31. detsembriks 2009. Eespool nimetatud geograafilisest tootmispiirkonnast pärit sööda osakaal ei tohi olla väiksem kui 80 % (kuivaine massist) päevaratsioonist.

Karjatamisperioodil kuni vähemalt 15. juunini koosneb lüpsilehmade sööt peamiselt karjamaade rohust või rohesöödast, mille osakaal on vähemalt 50 % põhiratsioonist, kusjuures karjamaa minimaalne pindala on 20 aari piima andva lüpsilehma kohta või 15 aari piima andva lüpsilehma kohta rohesööta kasutavate põllumajandusettevõtete puhul. Väljaspool kõnealust perioodi moodustab kuivatatud sööt, mille kuivainesisaldus on vähemalt 85 %, ja heinapallidesse pakitud hein vähemalt 30 % põhiratsioonist.

Lisaks toorpiimasaadustele lubatakse piima koostises ja juustu valmistamisel koostis- ja abiainetena või lisanditena kasutada laapi, bakterite puhaskultuure, pärme, hallitusseeni ja soola.

Juust saadakse täislehmapiima kalgendamise teel, pannakse pärast suurteks tükkideks lõikamist vormidesse nii, et juustumass laiali ei lagune, lastakse nõrguda, kuivsoolatakse, laagerdatakse vähemalt neli nädalat, pestes seda veega, millele on lisatud „marc de Bourgogne” veini, mis annab tänu pindmiste bakterite pigmenteerumisele juustule tema loomuliku telliskivipunase värvuse. Värvainete kasutamine on keelatud.

4.6. Seos: Juustu tootmist alustasid Epoisses`is 16. sajandi alguses tsistertslaste ordu mungad ning kohalikud talupidajad parandasid selle tootmisviisi. Olles väga ülistatud Madame de Sévigné poolt ja nimetatud „Juustude kuningaks” Brillat-Savarin poolt 1825. aastal, hakati sellega laiemalt kauplema alates 1840. aastast.

Juustutootmine sai alguse Auxois piirkonnas ja levis seejärel laugete nõlvadega mergeltüüpi pinnasega piirialadele, kus loomakasvatuseks oli võimalik kujundada sobivaid looduslikke heinamaid. Tänu nende karjamaade eripärale on omas keskkonnas kohanenud Brune, Montbéliarde või Simmental Française tõugu lehmade piima koostises teatavad mineraalained, mis soodustavad kõnealuse juustu tootmist, mida veelgi täiendab põllumajandustootjate oskusteave (eelkõige seoses laagerdamisega) ja asjaolu, et paljud toimingud tehakse ikka veel käsitsi.

Kõnealune algupärane tootmine on piirkonna kultuurilise ja majandusliku pärandi lahutamatu osa. Sellega tagatakse väikeste tootmisüksuste ja traditsiooniliste veisetõugude säilimine põllumajandusettevõtetes.

4.7. Kontrolliasutus:

Nimetus: Institut National de l'origine et de la qualité (INAO) Aadress: 51, rue Anjou F-75008 Paris Telefon: (33) 01 53 89 80 00 Faks: (33) 01 53 89 80 60 E-post: info@inao.gouv.fr

Riiklik päritolunimetuste instituut (INAO) on avalik-õiguslik asutus põllumajandusministeeriumi valitsemisalas.

Päritolunimetusega toodete tootmistingimuste kontrolli eest vastutab INAO.

Geograafilise piirkonna määratluse või mis tahes tootmistingimusega seotud nõude rikkumise korral, olenemata selle olemusest või eesmärgist, keelatakse päritolunimetuse kasutamine.

Nimetus: Direction Générale de la Concurrence, de la Consommation et de la Répression des Fraudes (DGCCRF) Aadress: 59, Boulevard Vincent Auriol F-75703 Paris Cedex 13 Telefon: (33) 01 44 87 17 17 Faks: (33) 01 44 97 30 37 E-post: C3@dgccrf.finances.gouv.fr

DGCCRF on majandus-, rahandus-, ja tööstusministeeriumi talitus.

4.8. Märgistus: Tootele peab olema kantud „INAO” märgiga logo, märge „Appellation d'origine contrôlée” ja päritolunimetus.